Mikulás-napi edzés

Valószínűleg 1963-ban történt, de lehet hogy 64-ben. Szokás volt, hogy Mikulás-napkor, vagy a közeli hétvégén (akkor még a szombati nap is munkanap, az egyetemen tanítási nap volt) elmegyünk egy közeli turistaházba tájékozódási edzést tartani. Ezen alkalomkor a Kőhegyi-turistaházra esett a választás, és egy éjszakai edzés is tervbe volt véve. A térkép az akkori időknek megfelelően csak a háború előtti időszak turistatérképéről készült fotómásolat volt.

A MAFC edzője Salacz Imre, becenevén Citrom volt, aki úgy tűzte ki a pályát, hogy a második és harmadik pont között át kellett haladni azon a tisztás részen, amelynek északi részén a Ságvári Endre (Lajosforrási) turistaházhoz vezető autóút mellett egy katonai tábor volt. Amikor az első két versenyző áthaladt ezen a részen, fejlámpával világítva, a tábor őrsége diverzásonkra!! gyanakodva riadóztatva lett. Én egy kezdő kislánnyal együtt, aki még csak ismerkedett a tájfutással, harmadikként indultam. Amikor odaértünk, és kimentünk a tisztás részre, az őrség Állj, vagy lövök! felkiáltással próbált minket megállítani. A hangokból ítélve még messze lehettek, ezért úgy döntöttem, hogy a lámpákat eloltva laposkúszással átmegyünk a tisztás túloldalára, az erdő szélére, ahonnan már tovább tudunk menni. Ez meg is történt, át is értünk a túloldalra, de közben már figyelmeztető lövések is elhangzottak. A fák mögé bújva vártunk egy kicsit, és amikor úgy gondoltam, hogy nem erre keresnek minket, sötétben, világítás nélkül elindultunk felfelé a turistaházhoz vezető autóúthoz. Ezt el is értük, ott még egy kicsit sötétben haladva tovább mentünk, majd az edzés utolsó szakaszát teljesítve visszamentünk a Kőhegyi-turistaházba.

A továbbiakat az érintettektől hallottuk. Nem voltak ilyen szerencsések, mivel utánunk indultak. Kettőjüket, mire kiértek az erdőszélre, elfogta az őrjárat. Bevitték őket az őrszobára, gyanúsak voltak, mivel térkép is volt náluk, ezért telefonáltak Szentendrére a kémelhárítóknak. Kijöttek értük gépkocsival, bevitték őket Szentendrére, ahol két napszemüveget viselő kémelhárító hallgatta ki őket. Ők elmondták, hogy miért arra jártak, mutatták a térképet. Kérdezték, ki az edző. Ők csak a Citrom nevet tudták, azt mondták. Akkor nálunk a turistaházban megcsörrent a telefon, és beleszóltak, hogy Citrom elvtársat keressük. Ő odament, elmesélte, mi a helyzet, és elég meggyőző volt ahhoz, hogy a fiúkat elengedjék. Hiába no, ha valaki már a hatalom által pozícióba emeltetett, edző lett, akkor ő megbízható, jó elvtárs!

A fiúkat kocsival kivitték Szentendre szélére, ott kirakták őket, nem vitték vissza a táborhoz, a Kőhegy lábához. Onnan gyalogoltak vissza a turistaházhoz, ahol mi nagy örömmel fogadtuk őket, meg érdeklődéssel hallgattuk beszámolójukat.

A másnapi nappali edzés már gond nélkül lement, a pályák elkerülték a katonai tábor környékét.

Gombkötő Péter